KIRJALLINEN KYSYMYS E-0207/99

esittäjä(t): Heidi Hautala (V) komissiolle

(12. helmikuuta 1999)

Aihe: Maksatus kansalaisjärjestöille

Euroopan yhteisön kansalaisjärjestöille suunnattujen avustusten maksatuksissa on ongelmia. Komission jäsenen Erkki Liikasen komission puolesta antamassa vastauksessa E-2156/98 (10.9.1998) todetaan, että avustuksista määrätään lainsäädännöllisin perustein sekä viime kädessä komission antamien ohjeiden ja suuntaviivojen mukaan. Vastauksessa kehotetaan neuvottelemaan sen yksikön kanssa, joka on päättänyt avustuksesta.

Kansalaisjärjestöjen on vaikeaa saada tietoa, miksi maksatus viipyy, vaikka järjestön lopputilitys ja -raportti on hyväksytty komissiossa. Lukuisat yhteydenotot postitse, faksitse ja puhelimitse eivät tuota tulosta. Viive saattaa kestää jopa vuoden eikä järjestö saa tietoa, miksi luvattua rahoitusta ei tule. Kansalaisjärjestöille tämä aiheuttaa ongelmia paitsi projektin hoitamisessa myös tilinpidossa.

Voiko projektia hoitanut ja valvonut komission osasto seurata ja jouduttaa rahoitusosaston toimia? Miten komissio valvoo rahoitusyksikön maksatuksia? Voiko komissio toimittaa projektirahoitusta koskevat ohjeet ja suuntaviivat?

Komission jäsenen Erkki Liikasenkomission puolesta antama vastaus

(28. huhtikuuta 1999)

Talousarviota toteuttaessaan komissio noudattaa periaatetta, jonka mukaan toisistaan erotetaan tulojen ja menojen hyväksyjän, tilinpitäjän sekä varainhoidon valvojan tehtävät. Tämän periaatteen mukaisesti kyseiset tehtävät jakautuvat eri pääosastojen kesken ja komission eri jäsenten vastuualueisiin. Tulojen ja menojen hyväksynnästä vastaavat yksiköt tai toiminnasta vastaavat pääosastot ovat vastuussa hankkeiden hallinnoinnista, ja niillä on toimivalta kohdentaa menoja ja antaa maksumääräyksiä. Tulojen ja menojen hyväksyjien on saatava varainhoidon valvojan hyväksymismerkintä määrärahojen käyttämiseen. Hyväksymismerkinnällä vahvistetaan määrärahojen käytettävissäolo, toimenpiteiden sääntöjenmukaisuus ja varainhoidon moitteettomuus. Vasta maksaminen vapauttaa toimielimen velvoitteistaan velkojia kohtaan; maksatuksen suorittaa tilinpitäjä.

Viime vuosina komissio on osana SEM 2000 -aloitetta (moitteeton ja tehokas varainhoito) tehnyt useita eri aloitteita, joiden tarkoituksena on mahdollisuuksien mukaan poistaa viivästykset yhteisön tuen maksatuksissa.

Komissio seuraa tarkkaan, miten yksiköt suoriutuvat maksuille asetetuista määräajoista. Esimerkiksi varainhoitovuonna 1998 maksatuksiin kului keskimäärin kaikkiaan 55,1 päivää. Mitattu määräaika alkaa päivänä, jona lasku tai asianmukainen maksupyyntö otetaan vastaan, ja päättyy päivänä, jona komission käyttämä pankki välittää maksun tuensaajalle. Sisäiset tilastot osoittavat, että pahimmat viivästykset johtuvat yksiköistä, jotka vastaavat tulojen ja menojen hyväksynnästä. Kaikista komission maksuista yhteensä 74 prosenttia suoritetaan 60 päivän kuluessa ja 15 prosenttia vie yli 90 päivää. Komissio on asettanut yksiköillensä tavoitteeksi sen, että 95 prosenttia maksuista suoritetaan alle 60 päivässä. Komissio aikoo jatkossakin pitää huolen siitä, että tavoite saavutetaan.

Sisäiset tilastot osoittavat myös, että maksut suoritetaan vakiintuneen kauppatavan kannalta kohtuullisessa määräajassa lukuun ottamatta tapauksia, joissa viivästykset johtuvat tuensaajista (virheelliset pankkiyhteystiedot, puutteelliset perustelut, tositteiden puuttuminen kokonaan tai osittain tai sopimusehtojen laiminlyönti).

Lisäksi komissio antoi 10. kesäkuuta 1997 tiedonannon(1), joka koskee komission maksuviivästyksiä ja viivästyskorkoja. Siinä komissio velvoitetaan tuensaajan pyynnöstä maksamaan viivästyskorkoa, jos maksuja ei suoriteta hyvän kauppatavan kannalta asianmukaisessa määräajassa (60 päivässä), edellyttäen että tuensaaja on noudattanut voimassaolevia sopimusehtoja. Tiedonannon antamispäivästä alkaen kyseinen velvollisuus on mainittava kaikissa komission kanssa tehtävissä sopimuksissa. Komissio on myös tehnyt ehdotuksen varainhoitoasetuksen ja sen soveltamista koskevien yksityiskohtaisten sääntöjen muuttamisesta(2) siten, että niissä säädetään velkojan oikeudesta saada maksujen viivästyessä viivästyskorkoja.

Komissio on hiljattain tilannut maksuviivästyksiin liittyvän ulkoisen tutkimuksen, joka on juuri saatu vietyä loppuun. Lähiaikoina komissio antaa tiedonannon tutkimukseen perustuvista tuloksista ja suosituksista.

Käytännön tasolla komissio on jatkuvasti pyrkinyt tehostamaan varainhoitoa mm. ottamalla käyttöön uuden atk-pohjaisen kirjanpitojärjestelmän (Sincom2). Kun järjestelmä on täydessä toimintakunnossa, maksut voidaan sen avulla suorittaa luotettavasti ja aiempaa tehokkaammin.

Talousarvion toteuttamista koskevat säännöt sisältyvät varainhoitoasetukseen ja sen soveltamista koskeviin sääntöihin.

(1) SEK(97) 205.

(2) SEK(98) 1228 lopullinen.